《游金山寺呈茂老》
宋代·蒲寿宬

长江气势何雄雄，波心幻出青莲宫。
江流万古浮不去，疑有根蒂谁能穷。
遡流远见一培塿，传闻壮观疑谈空。
风帆渐迫惊诡异，金碧还绕深蒙茸。
小船破浪与客去，击缆阶石穿玲珑。
门前笔架水面立，波涛日夕相撞舂。
重楼複道费登陟，面面奇怪陟不同。
丹徒西望耸观阁，淮海大块居其东。
倚栏檐外水转窄，飞鸿没处明双瞳。
与僧煮茗话今古，莫穷幻眇窥鸿蒙。
瀛洲方丈在何许，骑牛觅牛休憧憧。
遥指危樯夜泊处，惊飚飘簸如飞蓬。
禅关深闭浪打屋，夜定不动猜游龙。
清游适值九月九，汲泉细摘黄花丛。
水上登高复谁信，证明赖有今远公。
登堂恍惚见坡印，瓣香起敬仙佛踪。
想像形容记言语，涕零心恻生不逢。
未穷清兴下山去，扁舟一瞬在阆风。
作诗聊复纪游迹，来寻此迹何时重。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。